|  |  |
| --- | --- |
| **Hajdúszoboszlói Polgármesteri Hivatal****Jegyzője**4200 Hajdúszoboszló, Hősök tere l. www.hajduszoboszlo.eu | **11.** …………………………sorszám |
| Ügyiratszám: HSZ/30223/2024.A 2024. 12. 12-iképviselő-testületi ülésjegyzőkönyvének melléklete | Ügyintéző: | aláíró |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Jogi, Igazgatási és Ügyrendi Bizottság |
| Döntés jellege:  | minősített többség (Mötv. 42. § 1. és 7. pontjai) |

**E L Ő T E R J E S Z T É S**

**a polgármesteri hivatal szervezeti és működési szabályzatának módosítására**

**Tisztelt Képviselő-testület!**

**Tisztelt Bizottság!**

Az előterjesztés melléklete tartalmazza a Hajdúszoboszlói Polgármesteri Hivatal Szervezeti és Működési Szabályzatának (hivatali SzMSz) módosítását, valamint Hajdúszoboszló Város Önkormányzata szervezeti és működési szabályzatáról szóló 27/2024. (X. 17.) önkormányzati rendelete (a továbbiakban SzMSz R.) módosításának tervezetét.

A hivatal belső szervezetének módosítását az elmúlt évek tapasztalatai indokolják. Az önkormányzati működés során számos olyan feladat adódik, amelyek több szakterületet érintenek. A jelenlegi szervezeti tagozódás fragmentált, nem szolgálja a komplex szemléletet igénylő feladatok hatékony ellátását és a társterületek közötti kívánt együttműködést. Összesen hét, mellérendelt, relatív önállósággal rendelkező iroda működik a Hivatalban, az ezek közötti kooperáció szervezésének keretei jelenleg nem adottak. A módostást követően egy főosztályi szint jön létre négy főosztállyal, melyből kettőt a jegyző és az aljegyző, további kettőt egy-egy főosztályvezető vezet. A főosztályok – az Adó- és Rendészeti Főosztály, valamint a Polgármesteri Kabinet kivételével – további osztályokra tagozódnak. Az osztályok közötti koordinációért főosztályon belül a főosztályvezető, főosztályok között a jegyző felel a továbbiakban. A módosítással el kívánjuk érni, hogy az egyes feladatok elvégzésének ideje rövidüljön, a szakmai munka minősége tovább javuljon, az esetleges párhuzamosságok megszűnjenek, ezáltal a rendelkezésre álló tárgyi és személyi erőforrások kihasználása is elérje az optimális szintet.

Az önkormányzati hivatal költségvetési szerv, amelynek alapítása alapító okirattal történik, működésének alapvető dokumentuma a szervezeti és működési szabályzat. A Hivatali SzMSz megalkotásának célja, hogy az alapító okirat rendelkezéseinek megfelelően meghatározásra kerüljön a hivatal szervezeti és működési rendje. [Áht. 7. § (1) bek., 8. § (1) bek. b) pont, 8/A. §, 10. § (5) bek., Mötv. 41. § (6) bek., 84. § (1) bek.]

A hivatali SzMSz megalkotásának lépései:

1. lépés: Alapvető követelmény, hogy a képviselő-testület a saját, vagyis az önkormányzat képviselő-testületének szervezeti és működési szabályzatáról szóló rendeletében:

- rögzítse a polgármesteri hivatal hivatalos elnevezését [Mötv. 84. § (2) bek.],

- rendelkezzen az önkormányzat szerveiről, azok jogállásáról, feladatairól [Mötv. 53. § (1) bek. j) pont].

Az SzMSz R. tartalmazza a Hivatalra vonatkozó fontosabb adatokat (megnevezés, székhely, alapvető belső tagozódás), ezért a hivatali SzMSz módosításához e rendelkezéseket is módosítani szükséges. Az előterjesztéshez mellékelt rendelet tervezet tartalmazza a hivatal belső tagozódásának módosítását. A Hivatal munkarendje és ügyfélfogadási rendje nem változik.

Az SzMSz R. módosításának megfelelő tartalommal elkészítésre került a hivatali SzMSz javasolt szövege, amely az előterjesztés 3. melléklete. Ezt a polgármester jóváhagyja, mert az Mötv. nem utalja a költségvetési szerv szervezeti és működési szabályzatának jóváhagyását a képviselő-testület hatáskörébe. E jogot kizárólag a polgármester, mint az irányító szerv vezetője gyakorolja. A Hivatali SzMSz jóváhagyása tehát nem tartozik a képviselő-testület kompetenciájába, így ezen hatáskört sem ruházhatja át más szervére. [Mötv. 42. § 2. és 7. pont, 67. § (1) bek. b) pont, Áht. 9. § a)–b) pont, 9/A. § (1) bek., Ávr. 6. §, 1. számú melléklet II. Fejezet 1. pont a) alpont]

A Hivatali SzMSz megjelenési formája:

A költségvetési szerv szervezeti és működési szabályzatának megjelenési formája – mint közjogi szervezetszabályozó eszköz – normatív utasítás. [Jat. 23 § (4) bek. j) pont]

Fontos hangsúlyozni, hogy ezen normatív utasítás nem lehet ellentétes tartalmú azon rendelkezésekkel, amelyekről a képviselő-testület az Mötv. 53. § (1) bekezdés j) pontja alapján rendeletben döntött. Ezáltal biztosított ugyanis a 67. § (1) bekezdés a) pontjában foglaltak, amely szerint a polgármester a képviselő-testület döntései szerint és saját hatáskörben irányítja a hivatalt. Ennek megfelelően az SzMSz R. előterjesztéshez mellékelt módosítása a szintén mellékelt hivatali SzMSz szerinti tagozódást tartalmazza.

A Hivatali SzMSz kiadásának, illetve jóváhagyásának módja:

A jegyző és a polgármester a Hivatali SzMSz-t együttes normatív utasításban szabályozhatja, amelyre értelemszerűen a jegyző és a polgármester aláírását is rá kell vezetni. E mód alkalmazása során a polgármesternek szintén jóváhagyó záradékkal szükséges ellátnia a normatív utasítást.

A helyi önkormányzati költségvetési szervek szervezeti és működési szabályzatának jóváhagyása az irányító szerv vezetőjének hatáskörébe tartozik, amelyet – főszabály szerint – a polgármester gyakorol.

Kérem a Tisztelt Képviselő-testületet, hogy a mellékelt rendelettervezetet megtárgyalni és elfogadni szíveskedjen, mely alapján kiadásra kerül a 2025. január 1. napjától érvényes hivatali SzMSz a polgármester és a jegyző együttes normatív utasításában.

Hajdúszoboszló, 2024. december 6.

Dr. Morvai Gábor

jegyző

1. melléklet

**ELŐZETES HATÁSVIZSGÁLAT**

előzetes hatásvizsgálat a jogalkotásról szóló 2010. évi CXXX. törvény 17. § (2) bekezdése alapján a szabályozás várható következményeiről

|  |  |
| --- | --- |
| Rendelet-tervezet megnevezése | Hajdúszoboszló Város Önkormányzata Képviselő-testületének /2024. (… ...) önkormányzati rendelete az önkormányzat szervezeti és működési szabályzatáról szóló 27/2024. (X. 17.) önkormányzati rendelete módosításáról |
| Társadalmi hatás | nincs |
| Gazdasági hatás | nincs  |
| Költségvetési hatás | nincs |
| Környezeti következmények | nincs |
| Egészségi következmények | nincs |
| Adminisztrációs terhek | A rendelet módosítása nem eredményezi az adminisztrációs terhek növekedését. |
| A rendelet megalkotásának szükségessége | A Polgármesteri Hivatal szervezeti átalakítását indokolja a hatékonyabb ügyintézés, a jelenlegi fragmentált felépítés helyett a társterületek közös főosztályok keretében történő szorosabb együttműködésének biztosítása a gyorsabb, hatékonyabb és minőségibb feladatellátás érdekében.  |
| A jogalkotás elmaradásának várható következményei | A Hivatal jelenlegi felépítése nem szolgálja a komplex, szakterületeken átívelő ügyek hatékony megoldását. A módosítása elmaradása a várt pozitív fejlemények (hatékonyabb erőforrás-felhasználás, gyorsuló eljárások) elmaradását eredményezi.  |
| A rendelet alkalmazásához szükséges |
| - személyi feltételek | rendelkezésre állnak |
| - szervezeti feltételek | rendelkezésre állnak |
| - tárgyi feltételek | rendelkezésre állnak |
| - pénzügyi feltelek | rendelkezésre állnak |

Az előzetes hatásvizsgálat eredményét mérlegelve, a jogalkotás alapvető követelményeinek figyelembevételével megállapításra került, hogy a jogszabály megalkotása a szabályozási cél eléréséhez feltétlenül szükséges.

Hajdúszoboszló, 2024. december 5.

Dr. Morvai Gábor s. k.

jegyző

**„Hajdúszoboszló Város Önkormányzata Képviselő-testületének 36/2024. (XII. 12.) önkormányzati rendelete**

**az önkormányzat szervezeti és működési szabályzatáról szóló 27/2024. (X. 17.) önkormányzati rendelete módosításáról**

Hajdúszoboszló Város Önkormányzatának Képviselő-testülete az Alaptörvény 32. cikk (2) bekezdésében foglalt felhatalmazás alapján, az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdésben meghatározott feladatkörében eljárva, az önkormányzat szervezeti és működési szabályzatáról szóló 27/2024. (X. 17.) önkormányzati rendelete 5. melléklete alapján a Jogi, Igazgatási és Ügyrendi Bizottság véleményét kikérve az önkormányzat szervezeti és működési szabályzatáról szóló 27/2024. (X. 17.) önkormányzati rendelete módosításáról a következőket rendeli el:

**1. §**

Az önkormányzat szervezeti és működési szabályzatáról szóló 27/2024. (X. 17.) önkormányzati rendelet 31. § (3)–(5) bekezdése helyébe a következő rendelkezések lépnek:

„(3) A polgármesteri hivatal a szükséges munkamegosztás érdekében az alábbi főosztályokra és osztályokra tagolódik:

*a)* Igazgatási, Szociális és Szervezési Főosztály;

*aa)* Egészségügyi és Szociális Osztály;

*ab)* Igazgatási Osztály;

*b)* Adó- és Rendészeti Főosztály;

*c)* Gazdasági és Városfejlesztési Főosztály;

*ca)* Pénzügyi Osztály;

*cb)* Vagyongazdálkodási Osztály;

*cc)* Városfejlesztési és Városüzemeltetési Osztály;

*d)* Polgármesteri Kabinet;

(4) Az Igazgatási, Szociális és Szervezési Főosztályt a jegyző, az Adó- és Rendészeti Főosztályt az aljegyző, a Gazdasági és Városfejlesztési Főosztályt és a Polgármesteri Kabinetet főosztályvezetők vezetik.

(5) A munkaidő minden munkanapon 7:30 órakor kezdődik. A munkaidő hétfőn 16:00 óráig, kedden 16:00 óráig, szerdán 17:00 óráig, csütörtökön 16:00 óráig, pénteken 12:30 óráig tart. A munkaközi ebédszünet 30 perc, amelyet – péntek kivételével – munkaidőben 12:00 óra és 13:00 óra között kell kiadni. A jegyző a közterület-felügyelet tekintetében eltérő munkaidőbeosztást is megállapíthat. ”

**2. §**

Az önkormányzat szervezeti és működési szabályzatáról szóló 27/2024. (X. 17.) önkormányzati rendelet 2. melléklete az 1. melléklet szerint módosul.

**3. §**

Ez a rendelet 2025. január 1-jén lép hatályba.

*1. melléklet a 36/2024. (XII. 12.) önkormányzati rendelethez*

1. Az önkormányzat szervezeti és működési szabályzatáról szóló 27/2024. (X. 17.) önkormányzati rendelet 2. melléklet 3.2. pontja helyébe a következő pont lép:

„3.2. A napirend előadója az előkészítés időszakában a tervezetet egyezteti a munkatervben megjelölt, vagy a jogszabályok által meghatározott szervekkel és személyekkel, illetve szakmai szempontból minden esetben egyezteti a polgármesteri hivatal illetékes főosztályvezetőjével vagy osztályvezetőjével. A véleményekről, javaslatokról a testület tájékoztatást kap, szóbeli kiegészítésben, vagy írásban az előterjesztés részeként.”

2. Az önkormányzat szervezeti és működési szabályzatáról szóló 27/2024. (X. 17.) önkormányzati rendelet 2. melléklet 3.4.1. pont c) és d) alpontja helyébe a következő rendelkezések lépnek:

„c) főosztályvezető

d) osztályvezető”

3. melléklet

A Hajdúszoboszlói Polgármesteri Hivatal

szervezeti és működési szabályzata

A Polgármesteri Hivatal jegyző által elkészített szervezeti és működési szabályzatát a jegyző és a polgármester együttes normatív utasításban az alábbiak szerint adja ki:

1. fejezet

**ÁLTALÁNOS RENDELKEZÉSEK**

1. **A költségvetési szerv neve, elérhetőségei, adatai**

Megnevezése: Hajdúszoboszlói Polgármesteri Hivatal

 (továbbiakban: hivatal)

Székhelye: 4200 Hajdúszoboszló, Hősök tere 1.

Postai címe: 4201 Hajdúszoboszló, Postafiók: 5.

Honlapja: [www.hajduszoboszlo.eu](http://www.hajduszoboszlo.eu)

e-mail címe: polgmhiv@hajduszob.hu

Adószáma: 15372741-2-09

Államháztartási egyedi azonosító száma: 709538

KSH statisztikai számjele: 15372741-8411-325-09

Törzskönyvi azonosító száma: 372745

KRID azonosítója, rövid neve: 705114747, PHIVHSZOB

Főtevékenységének államháztartási szakágazati besorolása:

841105 Helyi önkormányzatok és társulások igazgatási tevékenysége

1. **A költségvetési szerv alapító okiratának kelte, száma, az alapítás időpontja**

Alapító okiratának kelte: 2020. 11. 06.

Alapító okiratának száma: 2/2020.

Alapításának időpontja: 1990. szeptember 30.

*A hivatal alapító okiratát az 1. számú függelék tartalmazza.*

1. **Az ellátandó, és a kormányzati funkció szerint besorolt alaptevékenységek, rendszeresen ellátott vállalkozási tevékenységek**
	1. **A hivatal alaptevékenysége**

Ellátja a Magyarország helyi önkormányzatairól szóló 2011. évi CLXXXIX. törvényben és a vonatkozó egyéb jogszabályokban a számára meghatározott feladatokat. Gondoskodik az önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról. Irányítja és felügyeli az önkormányzati fenntartású intézmények szakmai és gazdálkodási tevékenységét.

* 1. **A kormányzati funkciók szerint besorolt alaptevékenységek**

**Kormányzati funkció**

|  |  |
| --- | --- |
| **száma**  | **megnevezése** |
| 011130 | Önkormányzatok és önkormányzati hivatalok jogalkotó és általános igazgatási tevékenysége |
| 011220 | Adó-, vám- és jövedéki igazgatás  |
| 013350 | Az önkormányzati vagyonnal való gazdálkodással kapcsolatos feladatok  |
| 013360 | Más szerv részére végzett pénzügyi-gazdálkodási, üzemeltetési, egyéb szolgáltatások  |
| 016010 | Országgyűlési, önkormányzati és európai parlamenti képviselőválasztáshoz kapcsolódó tevékenységek  |
| 016020 | Országos és helyi népszavazással kapcsolatos tevékenységek  |
| 016030 | Állampolgársági ügyek  |
| 016080 | Kiemelt állami és önkormányzati rendezvények |
| 031030 | Közterület rendjének fenntartása  |
| 044310 | Építésügy igazgatása |
| 066020 | Város-, községgazdálkodási egyéb szolgáltatások  |
| 074040 |  Fertőző megbetegedések megelőzése, járványügyi ellátás |
| 076010 | Egészségügy igazgatása |
| 081071 | Üdülő szálláshely-szolgáltatás és étkeztetés  |
| 082010 | Kultúra igazgatása  |
| 098010 | Oktatás igazgatása  |
| 106020 | Lakásfenntartással, lakhatással összefüggő ellátások  |
| 109010 | Szociális szolgáltatások igazgatása  |

A hivatal vállalkozási tevékenységet nem folytat.

1. **Azon gazdálkodó szervezetek részletes felsorolása, amelyek tekintetében a költségvetési szerv alapítói, tulajdonosi (tagsági, részvényesi) jogokat gyakorol.**

A hivatal alapítói, tulajdonosi jogokat nem gyakorol.

1. **Azoknak a költségvetési szerveknek a felsorolása, amelyek tekintetében a költségvetési szerv az Áht. 10. § (4a) és (4b) bekezdése alapján** [**az államháztartásról szóló törvény**](https://optijus.hu/optijus/lawtext/A1100195.TV#sid) **végrehajtásáról szóló 368/2011. (XII. 31.) Korm. rendelet** **9. § (1) bekezdése szerinti feladatokat ellátja:**

Hajdúszoboszlói Kistérségi Többcélú Társulás

2. fejezet

**A KÖLTSÉGVETÉSI SZERV SZERVEZETI FELÉPÍTÉSE, A SZERVEZETI EGYSÉGEK MEGNEVEZÉSE, FELADATAI**

1. **A költségvetési szerv szervezeti felépítése, a szervezeti egységek – ezen belül a gazdasági szervezet – megnevezése**
	1. Az egységes hivatal a szükséges munkamegosztás érdekében szakmai és operatív szervezeti egységekre, főosztályokra és osztályokra tagolódik.
	2. Hajdúszoboszló Város Önkormányzata szervezeti és működési szabályzatáról szóló 27/2024. (X. 17.) önkormányzati rendelete 31. §-a szerinti szervezeti egységek megnevezése:

*a)* Igazgatási, Szociális és Szervezési Főosztály;

*aa)* Egészségügyi és Szociális Osztály;

*ab)* Igazgatási Osztály;

*b)* Adó- és Rendészeti Főosztály;

*c)* Gazdasági és Városfejlesztési Főosztály;

*ca)* Pénzügyi Osztály;

*cb)* Vagyongazdálkodási Osztály;

*cc)* Városfejlesztési és Városüzemeltetési Osztály;

*d)* Polgármesteri Kabinet;

* 1. Az Igazgatási, Szociális és Szervezési Főosztályt a jegyző, az Adó- és Rendészeti Főosztályt az aljegyző, a Gazdasági és Városfejlesztési Főosztályt és a Polgármesteri Kabinetet főosztályvezetők vezetik.
	2. A Pénzügyi Osztály látja el a hivatal gazdasági szervezetének feladatait.
	3. A belső ellenőrzési tevékenységet a jegyző közvetlen irányítása alatt önkormányzatunk társulásával kötött szerződés keretében külső szolgáltató cég látja el.
1. **A költségvetési szerv szervezeti ábrája**

*A hivatal szervezeti ábráját az 1/A. számú melléklet, az önkormányzati alkalmazottak szervezeti ábráját az 1/B. számú melléklet tartalmazza.*

1. **A szervezeti egységek – ezen belül a gazdasági szervezet – feladatai**
	1. **Valamennyi főosztály feladatai**
* végzik a tevékenységi körükbe tartozó pályázatok figyelését, projektek előkészítését, pályázatok benyújtását és a sikeres pályázatok lebonyolítását;
* folyamatosan korszerűsítik működésüket, ügyvitelüket, javítják közigazgatási szolgáltatásaik minőségét;
* a több szakterületet érintő feladatok megoldása érdekében hatékony, proaktív kommunikációt és együttműködést folytatnak a társterületekkel és a többi főosztályhoz tartozó szervezeti egységgel;
* segítik az önkormányzat stratégiai dokumentumainak előkészítését, végrehajtását;
* felelősek az előírt környezetvédelemmel kapcsolatos szabályok betartásáért, a környezettudatos munkavégzésért.
* A főosztályok közötti hatáskörmegosztással kapcsolatos kérdésekben a jegyző dönt. A főosztályon belüli osztályok közötti hatásköri kérdésekben a jegyző véleményének kikérésével a főosztályvezető dönt.
	1. **Az egyes főosztályok feladatkörei**
		1. **Igazgatási, Szociális és Szervezési Főosztály**
			1. **Egészségügyi és Szociális Osztály**

Szociális, gyermekjóléti és egészségügyi közszolgáltatások szervezésével, valamint szociális és gyermekjóléti önkormányzati és egyes államigazgatási hatósági jogkörök gyakorlásával, továbbá az egészségügyi, szociális és gyermekjóléti intézmények segítésével és a szakmai civil szervezetek tevékenységével összefüggő feladatok.

* + - 1. **Igazgatási Osztály**

Anyakönyvi, hagyatéki, kereskedelmi igazgatási, működési és telepengedélyezési feladatok, valamint zenés, táncos rendezvények és szálláshely üzemeltetés engedélyezésével kapcsolatos feladatok, továbbá környezetvédelmi igazgatási feladatok, illetve a hatósági bizonyítványokkal, igazolványokkal, a központi címregiszter (címnyilvántartó) rendszer működtetésével és egyéb hatósági feladatkörökkel (birtokvédelem, állatvédelem, földterületekre vonatkozó szerződések és hirdetmények kifüggesztése, talált tárgyak kezelése) összefüggő feladatok.

* + - 1. **Az Igazgatási, Szociális és Szervezési Főosztály vezetője közvetlen irányítása alá tartozó szakmai feladatok**

Az önkormányzat működési feltételeinek biztosítása, az önkormányzati tevékenység szervezése, országos és helyi népszavazás, európai uniós, országgyűlési és önkormányzati választás lebonyolításával, a lakossági kapcsolattartás, partnerségi egyeztetés szervezésével összefüggő feladatok, továbbá a Hivatal működtetésével kapcsolatos koodinációs, személyzeti és munkaügyi, informatikai, hivatali jóléti, jogi képviseleti, igazgatásszervezési, adatvédelmi, adatszolgáltatási, információ-ellátási, visszaélés-bejelentési feladatok. Közérdekű panaszok, bejelentések, valamint a közérdekű adatigénylések megválaszolásának intézése.

* + 1. **Adó- és Rendészeti Főosztály**

Adóügyi államigazgatási feladatok, szálláshely-szolgáltatási tevékenységgel kapcsolatos államigazgatási feladatok, közterület-felügyeleti és mezőőri szolgálatból adódó feladatok, valamint honvédelmi, polgári védelmi, katasztrófa-elhárítási, közbiztonsági feladatok ellátásában közreműködés, továbbá ügyiratkezeléssel kapcsolatos államigazgatási feladatok.

* + 1. **Gazdasági és Városfejlesztési Főosztály**
			1. **Pénzügyi Osztály**

A hivatal gazdasági szervezeteként a költségvetés tervezéséért, az előirányzatok módosításának, átcsoportosításának és felhasználásának (együtt: gazdálkodás) végrehajtásáért, a finanszírozási, adatszolgáltatási, beszámolási és a pénzügyi, számviteli rend betartásáért, és a hivatal és a hozzá rendelt költségvetési szervek működtetéséért felelős szervezeti egység. A Pénzügyi Osztály közreműködik az önkormányzati vagyon használatával, védelmével összefüggő feladatok teljesítésében, valamint ellátja a pénztári feladatokat.

* + - 1. **Vagyongazdálkodási Osztály**

Vagyongazdálkodással kapcsolatos feladatok, különösen az ingatlankataszter folyamatos vezetése, a tulajdonosi jogok gyakorlása, hasznosításra, elidegenítésre, tulajdonszerzésre irányuló eljárások lebonyolítása, közterület-használattal és hasznosítással kapcsolatos önkormányzati feladatok, kisajátítás, biztosítási ügyek intézése. Tervszerű, a kötelező és önként vállalt önkormányzati feladatok ellátását elősegítő, racionális és rendtábilis vagyongazdálkodás kialakítása.

* + - 1. **Városfejlesztési és Városüzemetetési Osztály**

Településfejlesztéssel, településüzemeltetéssel és -fenntartással, közszolgáltatások szervezésével, környezet- és természetvédelemmel, közútkezeléssel és települési hulladékgazdálkodással kapcsolatos feladatok.

Közreműködik az önkormányzati ingatlanvagyon állagmegóvásában és felújításában, hasznosításának műszaki előkészítésében, valamint a kapcsolódó beruházások előkészítésében és lebonyolításában.

Közreműködik a közterület-használattal kapcsolatos önkormányzati feladatok műszaki megvalósításában.

Európai uniós és hazai pályázatok előkészítése, bonyolítása, valamint önerős beruházások tervezése, lebonyolítása.

Közüzemi szolgáltatások kezelése, energetikai feladatok ellátása.

Kapcsolattartás a feladatkörébe tartozó hatóságokkal.

* + 1. **Polgármesteri Kabinet**

A társadalmi kapcsolatokkal összefüggő feladatok tervezése, előkészítése, irányítása.

Polgármesteri titkársági feladatok ellátása.

Figyelemmel kíséri a lakossági észrevételek, bejelentések és panaszok intézését.

A városfejlesztési projektek előkészítésének felügyelete, értékelése.

Folyamatosan figyelemmel kíséri és felügyeli a városfejlesztési beruházások, városüzemeltetési, valamint a vagyongazdálkodási és vagyonhasznosítási tevékenységek megvalósítását.

Részt vesz az önkormányzati alapítású és a többségi tulajdonú gazdasági társaságokkal kapcsolatos stratégiai döntések előkészítésében.

Ellátja a közneveléssel, közművelődéssel, kulturális és a sport területekkel kapcsolatos döntéselőkészítő, kapcsolattartó, államigazgatási és ellenőrzési feladatokat.

Ellátja az önkormányzat kommunikációs feladatait, a helyi média működésével összefüggő, valamint turisztikai területet érintő feladatokat.

Ellátja a testnevelés és versenysport segítésével és a szabadidősport szervezésével kapcsolatos feladatokat.

Ellenőrzi a feladatellátás minőségét.

Irányítja a városi események, rendezvények tervezését és előkészítését, részt vesz a szervezéssel összefüggő feladatok ellátásában.

Ellátja az önkormányzat vállalkozásfejlesztési tevékenységét.

Szervezi az önkormányzat – különös tekintettel a testvér- és partnervárosi – külügyi kapcsolatainak szervezését, elősegíti külföldi delegációk, diplomáciai testületek fogadásának tervezését és lebonyolítását.

Előterjesztések áttekintése és véleményezése a polgármester felé.

A polgármester által kiemelt önkormányzati feladatok ellátásának ellenőrzése, a polgármester munkájával összefüggő szervezési feladatok elvégzése, valamint javaslattétel a munkaszervezés hatékonyabbá tételére.

* 1. **A belső ellenőrzés feladatköre**

A belső ellenőrzés végzi a belső ellenőrzési vezetői és a belső ellenőrzés bizonyosságot adó tevékenysége körében ellátandó feladatokat és a tanácsadói tevékenységet.

*A hivatal és a belső ellenőrzés részletes feladat- és hatásköri rendjét a 2. számú függelék tartalmazza.*

* 1. **A hivatalban dolgozó munkatársak részletes feladat- és hatáskörei**

A hivatalban dolgozó valamennyi munkatárs (vezetők és beosztottak) részletes feladat- és hatáskörét egységes formátumú munkaköri leírások tartalmazzák. A munkaköri leírások készítéséért a hivatali vezetők a felelősek, e szabályzat 4. fejezetének 1. pontjában foglaltak figyelembe vételével. Az érvényes munkaköri leírásokat az osztályvezetők és a személyügyi referens tartja nyilván. A munkaköri leírásokat legalább évente (a teljesítménykövetelmények meghatározásakor) felül kell vizsgálni.

A hivatal valamennyi munkakörét szervezeti egységenként, valamint a munkakört betöltő személyek nevét, hivatali elérhetőségeit a munkaköri jegyzék foglalja magába.

*A munkaköri jegyzéket a 3. számú függelék tartalmazza.*

3. fejezet

**A szervezeti és működési szabályzatban nevesített munkakörökhöz tartozó feladat- és hatáskörök, a hatáskörök gyakorlásának módja**

1. **A polgármester**
* a képviselő-testület döntései szerint és saját hatáskörében irányítja a hivatalt;
* a jegyző javaslatainak figyelembevételével meghatározza a hivatal feladatait az önkormányzat munkájának szervezésében, a döntések előkészítésében és végrehajtásában;
* dönt a jogszabály által hatáskörébe utalt államigazgatási ügyekben, hatósági hatáskörökben, egyes hatásköreinek gyakorlását átruházhatja az alpolgármester(ek)re, a jegyzőre, a hivatal ügyintézőjére;
* gyakorolja a képviselő-testület által átruházott hatásköröket;
* a jegyző javaslatára előterjesztést nyújt be a képviselő-testületnek a hivatal belső szervezeti tagozódásának, létszámának, munkarendjének, valamint ügyfélfogadási rendjének meghatározására;
* a hatáskörébe tartozó ügyekben szabályozza a kiadmányozás rendjét;
* gyakorolja a munkáltatói jogokat a jegyző és az önkormányzati munkavállalók, valamint az egyéb munkáltatói jogok kivételével az aljegyző tekintetében;
* gyakorolja az egyéb munkáltatói jogokat az alpolgármesterek és az önkormányzati intézményvezetők vonatkozásában;
* gyakorolja a hivatal gazdasági vezetőjének kinevezésére vagy megbízására, felmentésére vagy megbízásának visszavonására vonatkozó munkáltatói jogokat;
* egyetértési jogot gyakorol a polgármesteri hivatal köztisztviselőinek, alkalmazottjainak kinevezésére, bérezésére, vezetői kinevezésére, felmentésére és jutalmazására vonatkozó jegyzői munkáltatói jogokkal kapcsolatban;
* esetenként a jegyző és a főosztályvezetők (szükség szerint osztályvezetők) részére munkamegbeszélést tart, rendszeresen beszámoltatja a jegyzőt és a főosztályvezetőket a hivatal munkájáról, felügyeli és ellenőrzi a hivatal tevékenységét;
* felelős a gazdálkodás rendjéért, szabályszerűségéért, a költségvetés végrehajtásáért;
* közvetlenül irányítja és ellenőrzi a főépítész tevékenységét.
1. **A jegyző**
* vezeti és képviseli a hivatalt: felelős a hivatal munkájáért, a polgárok ügyeinek részrehajlás nélküli, tisztességes módon és ésszerű határidőn belüli intézéséért;
* végzi, irányítja, szervezi és koordinálja az önkormányzati rendeletek, tervek, koncepciók, programok, pályázati projektek, a képviselő-testületi és bizottsági előterjesztések, ülések előkészítését;
* irányítja, felügyeli és ellenőrzi a főosztályvezetők munkáját;
* tanácskozási joggal részt vesz a képviselő-testület, szükség szerint bizottságának ülésén, köteles jelezni a képviselő-testületnek, bizottságának, illetve a polgármesternek, ha működésüknél, döntésüknél jogszabálysértést észlel;
* meghatározza a jogszabályok és az önkormányzati döntések végrehajtásának tennivalóit, a célok eléréséhez szükséges konkrét feladatokat a főosztályok részére, irányítja, szervezi és koordinálja, valamint ellenőrzi a feladatok végrehajtását, folyamatosan megteszi a szükséges intézkedéseket;
* döntésre előkészíti a polgármester hatáskörébe tartozó államigazgatási ügyeket, dönt azokban a hatósági ügyekben, amelyeket a polgármester ad át;
* dönt a hatáskörébe utalt önkormányzati és önkormányzati hatósági ügyekben, dönt a jogszabály által hatáskörébe utalt államigazgatási ügyekben;
* biztosítja az államigazgatási és önkormányzati hatósági ügyek jogszerű, szakszerű, méltányos intézését;
* a hatáskörébe tartozó ügyekben szabályozza a kiadmányozás rendjét;
* felelős a képviselő-testület és bizottságai, valamint a polgármester működési feltételeinek biztosításáért;
* felel a költségvetési keretek célszerű, takarékos felhasználásáért;
* irányítja, szervezi és összehangolja a lakossági kapcsolatot, illetve a nem önkormányzati szervekkel történő együttműködést;
* megszervezi és biztosítja a rendszeres tájékoztatást a jogszabályokról, a hivatal tevékenységéről és az ügyintézésről;
* az adatvédelemmel és adatszolgáltatással kapcsolatos feladatok és hatáskörök címzettjeként gondoskodik azok ellátásáról;
* gyakorolja az alapvető munkáltatói jogokat[[1]](#footnote-1) a hivatal köztisztviselői, ügykezelői és munkavállalói tekintetében, továbbá gyakorolja az egyéb munkáltatói jogokat az aljegyző, a főosztályvezetők és az általa közvetlenül vezetett szervezeti egységek osztályvezetői, valamint a közvetlen irányítása alá tartozó szakfeladatokat ellátók tekintetében;
* biztosítja a munkavégzés személyi, dologi és technikai feltételeit, a belső információ-ellátást és –áramlást;
* az informatikai eszközöket is felhasználva, a korszerű követelmények alapján szervezi a hivatal munkáját;
* gondoskodik a munkatársak rendszeres képzéséről, továbbképzéséről;
* szerdai napokon fogadónapot tart;
* irányítja, felügyeli és ellenőrzi a hivatal operatív gazdálkodását, kötelezettséget vállal a hivatal bér- és dologi költségvetése körében;
* kialakítja, működteti és fejleszti a hivatal belső kontrollrendszerét, valamint az annak részét képező belső ellenőrzést;
* figyelemmel kíséri és összehangolja a bizottsági referensek tevékenységét;
* feladatai ellátása érdekében a vezetőknek rendszeresen munkamegbeszélést, illetve évenként legalább egyszer valamennyi hivatali munkatárs részére értekezletet tart;
* évente beszámol a képviselő-testületnek a hivatal tevékenységéről;
* szervezi, összehangolja és ellenőrzi a hivatalnak az önkormányzati költségvetési és egyéb szervek munkáját segítő tevékenységét;
* gondoskodik az aktuális feladatrend és a munkaköri leírások tartalmi összhangjának biztosításáról.
1. **Az aljegyző**
* segíti a hivatal szervezeti egységeinek igazgatási, hatósági valamint önkormányzati tevékenységét;
* a jegyző megbízásából belső vizsgálatokat végez;
* jogi véleményadással biztosítja a megfelelő, egységes jogszabály-értelmezést, segíti a bonyolultabb jogesetek megoldását;
* ellátja a jegyző által rábízott egyéb feladat- és hatásköröket, segíti a jegyzői hivatalvezetői teendők végzését, illetve közreműködik abban;
* helyettesíti a jegyzőt.
1. **Főosztályvezető**

A polgármesteri hivatalnál a jegyzői, az aljegyzői kinevezésen túlmenően a közszolgálati tisztviselőkről szóló 2011. évi CXCIX. törvény 129. § és 236. § (5) bekezdésének c) pontja szerint az osztályvezetői és főosztályvezetői szintnek megfelelő vezetői kinevezés adható.

A főosztályvezető a főosztály élén áll, határozatlan időre szóló vezetői kinevezését a jegyzőtől kapja.

A főosztályvezető

* vezeti a főosztályt, irányítja és ellenőrzi a hozzá tartozó osztályok munkavégzését, az egyes osztályok, valamint a többi főosztály közötti együttműködést;
* gyakorolja a főosztályhoz tartozó osztályvezetők és a közvetlen irányítása alatt állók feletti egyéb munkáltatói jogokat;
* felel a főosztályt érintő költségvetési tervezési és végrehajtási feladatok megvalósításáért;
* kötelezettséget vállal az önkormányzati költségvetés feladatkörét érintő tételei körében;
* feladatkörét érintő ügyekben tanácskozási joggal részt vesz a képviselő-testület és bizottságai ülésein;
* felelős a képviselő-testület irányítása alatt álló, a főosztály feladatkörébe tartozó intézmények törvényes működéséért, segítéséért;
1. **Osztályvezető**

Az osztályvezető az osztály élén áll, határozatlan időre szóló vezetői kinevezését a jegyzőtől kapja. Az osztályvezetők egymással mellérendeltségi viszonyban állnak és a feladatok ellátásában kötelesek együttműködni.

Az osztályvezető

* vezeti az osztályt, felelős annak egész munkájáért, irányítja, felügyeli és ellenőrzi az osztályához tartozó munkatársak tevékenységét;
* felelős az osztály feladatkörébe tartozó, illetve esetenként kapott/jelentkező feladatok, utasítások szakszerű, határidőre történő végrehajtásáért, a belső szabályzatokban foglaltak teljesítéséért;
* gyakorolja saját és átruházott jegyzői hatásköreit, kiadmányozási jogkörét, illetve dönt azok osztályon belüli továbbruházásáról;
* végrehajtja a főosztályvezető által adott utasításokat;
* biztosítja az osztály összehangolt működését,
* az osztályvezetők egymással együttműködve, a főosztályvezető utasításai szerint elvégzik az osztályok között szükséges koordinációt,
* képviseli az osztályt, tájékoztatást ad, illetve beszámol az osztály tevékenységéről,
* kapcsolatot tart az osztály tevékenységi területét érintő, segítő szervekkel;
* a főosztályvezető által meghatározott körben kötelezettséget vállal az önkormányzati költségvetés feladatkörét érintő tételei körében,
* felelős a költségvetés osztályt érintő tervezetének összeállításáért és végrehajtásáért;
* a főosztályvezető iránymutatása szerint előkészíti a feladatkörébe tartozó testületi előterjesztéseket, e téren tanácskozási joggal részt vesz a képviselő-testület és a bizottságok ülésein, a különböző értekezleteken, gondoskodik az elhangzottak végrehajtásáról;
* figyeli az osztály tevékenységi körébe tartozó pályázatokat, a főosztályvezetővel egyeztetve előkészíti és lebonyolítja azokat;
* megszervezi az osztály munkáját, a munkatársak helyettesítését, szükség szerint a főosztályvezető bevonásával munkaértekezleteket tart;
* javaslatot tesz az osztály munkatársainak kinevezésére, a munkáltatói jogok gyakorlására, gyakorolja a jegyző által átruházott hatáskörben az osztály munkatársai felett az egyéb munkáltatói jogokat;
* felügyeli a képviselő-testület irányítása alatt álló, az osztály feladatkörébe tartozó intézmények törvényes működését, a főosztályvezető utasítása szerint segíti azok működését;
* a főosztályvezető utasítása szerint együttműködik a lakosság önszerveződő közösségeivel, érdekképviseleti szervekkel.
1. **Referens**

A referens az Igazgatási, Szociális és Szervezési Főosztály, vagy a Polgármesteri Kabinet szervezeti egységén belül, a jegyző vagy a főosztályvezető közvetlen irányítása alatt működik, és a jegyző vagy főosztályvezető által meghatározott olyan feladatkört lát el, amellyel közvetlenül a polgármester vagy a jegyző vagy a főosztályvezető munkáját és döntései meghozatalát segíti. A referens munkája során:

* figyelemmel kíséri a rábízott területtel összefüggő jogszabályi és szakmai környezet előírásait, elvégzi a feladatkörével összefüggő önkormányzati rendeletek, belső utasítások, szabályzatok folyamatos felülvizsgálatát;
* határidőben és szakszerűen érdemi döntésre előkészíti a feladatkörébe utalt ügyeket, szervezi és figyelemmel kíséri az ügyek végrehajtását;
* szakértelemmel foglalkozik a rábízott területtel összefüggő valamennyi kérdéssel;
* felelős a rábízott területen a jogszerűség betartásáért, valamint a hivatal állandó és időszakos célkitűzéseinek, feladatainak megvalósításáért.
1. **Kiemelt ügyintéző**

Gyakorolja a főosztályvezető, vagy a főosztályvezető egyetértésével az osztályvezető által ráruházott feladat- és hatásköröket, segíti az osztályvezetőt, illetve közreműködik vezetői feladatai ellátásában. Az osztályvezető távollétében az osztályvezető útmutatása szerint, az osztályvezető által meghatározott feladatokban és megszabott mértékben helyettesíti az osztályvezetőt, vezeti az osztályt.

1. **Ügyintéző**

Az ügyintéző a munkaköri leírásában, belső szabályzókban az osztályvezető által rá ruházott, illetve vezetői utasítással rá szabott feladat- és hatásköröket szakmailag önállóan gyakorolja, az ehhez igazodó jogkörrel és felelősségi mértékkel.

1. **Ügykezelő és fizikai alkalmazott**

A belső technikai kiszolgálást ellátó ügykezelők és fizikai munkatársak szervezeti egységek állományába beosztva végzik munkájukat munkaköri leírásuk alapján, a határidők figyelembe vételével és a vezetőjük rendelkezései szerint.

Az ügykezelők, fizikai alkalmazottak másik osztályhoz történő átmeneti átcsoportosításáról az osztályvezetők véleménye alapján a jegyző dönt.

4. fejezet

**A HIVATAL MŰKÖDÉSI RENDJE**

1. **A munkáltatói jogok gyakorlásának – ideértve az átruházott munkáltatói jogokat is – rendje, jogszabályban meghatározott kivétellel**

* 1. Az aljegyző tekintetében saját hatáskörükben az alapvető munkáltatói jogokat a polgármester, az egyéb munkáltatói jogokat a jegyző gyakorolja.
	2. A polgármester egyetértési jogot gyakorol a polgármesteri hivatal köztisztviselőinek, alkalmazottjainak kinevezésére, bérezésére, vezetői kinevezésére, felmentésére és jutalmazására vonatkozó jegyzői munkáltatói jogokkal kapcsolatban. (Lásd: 3. fejezet 1. pont.)
	3. A jegyző a főosztályvezetők, szükség szerint az osztályvezetők véleményének kikérésével, saját hatáskörében, az előző pontokban foglaltak figyelembe vételével gyakorolja az alapvető és az egyéb munkáltatói jogokat a hivatalhoz tartozó munkatársak tekintetében.
	4. A jegyző saját hatáskörében az alábbi munkáltatói jogokat csak az aljegyző, valamint a főosztályvezetők tekintetében gyakorolja:
* a szabadság és egyéb munkaidő-kedvezmények[[2]](#footnote-2) igénybevételének engedélyezése;
* munkaköri leírások elkészítése, folyamatos aktualizálása;
* az egyéni teljesítménykövetelmények meghatározása, a munkateljesítmények értékelése;
* minősítés;
* jutalom megállapítása (a polgármester egyetértésével);
* fizetési előleg igénybevételének engedélyezése.
	1. A jegyző az. 1.4. pontban felsorolt munkáltatói jogok gyakorlását a főosztályvezetőkre ruházza át az általuk vezetett osztályvezetők, valamint a közvetlen irányításuk alatt álló munkatársaik vonatkozásában.
	2. A főosztályvezetőket a jegyző által gyakorolt alábbi munkáltatói jogok gyakorlása esetén javaslattételi jog illeti meg az általuk vezetett osztályok, valamint a közvetlen irányításuk alatt álló munkatársakat illetően:
* a feladat- és munkakör megváltoztatása;
* a köztisztviselő teljesítményének értékelésétől függő illetményeltérítés mértékének meghatározása;
* képzésben, továbbképzésen, vezetőképzésen való részvétel engedélyezése.
* az osztályvezető javaslata alapján a köztisztviselő teljesítményének értékelésétől függő illetményeltérítés mértékének meghatározása;
	1. Az osztályvezetőket javaslattételi jog illeti meg az általuk vezetett osztályokat illetően:
* a feladat- és munkakör megváltoztatása;
* a köztisztviselő teljesítményének értékelésétől függő illetményeltérítés mértékének meghatározása;
* képzésben, továbbképzésen, vezetőképzésen való részvétel engedélyezése.
	1. A jegyző az át nem ruházott munkáltatói jogkörök gyakorlását esetenként – akár tartósan is – írásban átruházhatja és azt visszavonhatja. Az átruházott munkáltatói jogkörök gyakorlását viszont esetenként – az érintett munkatársak egyidejű értesítése mellett – a jegyző magához vonhatja, illetve azokat írásban másra is átruházhatja.
	2. Az átruházott munkáltatói jogkörök tovább nem ruházhatók.
1. **A hivatali munkaidő, a hivatal ügyfélfogadási rendje**

Az önkormányzat szervezeti és működési szabályzata szabályozza a hivatal munka- és ügyfélfogadási rendjét. Az ünnepnapok körüli munka- és ügyfélfogadási rend változásait belső jegyzői utasítás szabályozza.

A hivatal munkatársai a közszolgálati szabályzatban rögzített szabályozás alapján rugalmas munkarendben dolgozhatnak, és a közvetlen felettes engedélyével home office munkavégzési lehetőséget is igénybe vehetnek.

A hivatal minden munkatársa köteles a jelenléti ívet naprakészen vezetni, avagy e tényeket más alkalmas, a hivatalban rendszeresített megoldással rögzíteni.

1. **A munkatársak felelősségi rendszere**
	1. A munkatársak kötelesek a hivatalhoz és a közszférához méltóan viselkedni, olyan magatartást tanúsítani, amely nem ellentétes a hivatásuk szellemiségével. A köztisztviselők a munkaidejükön kívül sem tanúsíthatnak olyan magatartást, amely – különösen munkakörük jellege, a hivatal szervezetében elfoglalt helyük alapján – közvetlenül és ténylegesen alkalmas a hivatal helytelen megítélésére, az általuk betöltött beosztások tekintélyének, a hivatal hírnevének, a jó közigazgatásba vetett társadalmi bizalomnak, valamint a közszolgálat céljának veszélyeztetésére.
	2. A hivatal munkatársai kötelesek a munkaidőre, munkarendre, szabadságolási rendre vonatkozó jogszabályokat és a hivatal közszolgálati szabályzatában foglaltakat betartani.
	3. A hivatal munkatársai felelősek a hivatali helyiségek vagyon-, érték- és adatvédelméért. Ennek érdekében a részükre megállapított kódokat, jelszavakat titokban kell tartaniuk, a kulcsokat, bélyegzőket meg kell őrizniük, a munkaeszközöket (számítógépek, szoftverek, iratok) rendeltetés, jogosultság és előírás szerint kell használniuk, megakadályozva az illetéktelen hozzáféréseket. Bármilyen gyanús körülményt, rendkívüli eseményt kötelesek jelezni munkahelyi vezetőjüknek, illetve az elvárható kárelhárító intézkedéseket haladéktalanul megtenni.
	4. A hivatali munkatársak a részükre biztosított hivatali tulajdonú munkaeszközöket ellenőrzéskor kötelesek bemutatni, tartós távollétük, vagy munkaviszonyuk megszűnésekor azokkal nyilvántartás szerint elszámolni, hiány esetén értékét megtéríteni, avagy a megállapított kártérítést megfizetni.
	5. A részükre munkaeszközként juttatott számítógépes szoftver jogosulatlan, illetve más szoftver hivatali gépükön való illegális használatáért teljes felelősséggel tartoznak.
	6. A hivatali gépjárművet vezető munkatársak felelősek az általuk vezetett járművek állapotának, állagának megőrzéséért. Munkájukat ütemezési terv alapján végzik.
	7. Munkaviszony megszűnése, más munkakörbe történő áthelyezés, tervezett tartós távollét esetén a jegyző esetében a polgármester, az aljegyző és a főosztályvezetők esetében a jegyző, az osztályvezetők és a közvetlen irányításuk alá tartozó feladatokat ellátók esetén a főosztályvezetők, az ügyintézők esetében az osztályvezető köteles gondoskodni a munkakör jegyzőkönyvi átadás-átvételéről.
2. **A köztisztviselők vagyonnyilatkozat-tételi kötelezettsége**

A hivatal vagyonnyilatkozat-tételre kötelezett köztisztviselőit a hivatal szervezeti és működési szabályzatában kell feltüntetni az egyes vagyonnyilatkozat-tételi kötelezettségekről szóló 2007. évi CLII. törvény 4. § a) pontja szerint.

*A vagyonnyilatkozat-tételi kötelezettséggel járó munkakörök meghatározását a 2. számú melléklet tartalmazza.*

1. **Az utasítási és ellenőrzési jogok gyakorlása, a beszámoltatás rendje**
	1. **Utasítási jogok gyakorlása**

A hivatalban alá- és fölérendeltségi viszonyok érvényesülnek. A főosztályvezetők a főosztályukhoz tartozó munkatársak, a jegyző a hivatal összes munkatársa tekintetében rendelkezik utasítási joggal.

* 1. **Vezetői ellenőrzés**

A szervezeti egységek vezetői kötelesek ellenőrizni az ügyintézés és az ügyvitel jogszerűségét és szakszerűségét, a hatályos jogszabályok és belső szabályzatok, utasítások, valamint a képviselő-testületi és bizottsági határozatokban foglaltak betartását, a döntések végrehajtását.

* 1. **Beszámolás a végzett munkáról**

A hivatal évente, a teljesítményértékelés keretében, tevékenységi területenként összegzi és értékeli az elvégzett munkát, és erről a képviselő-testületnek beszámol.

1. **A hivatalon belüli helyettesítés rendje**

A jegyzőt az aljegyző, a főosztályvezetőt az általa kijelölt – ennek hiányában az adott szakterületért felelős – osztályvezető, az osztályvezetőt a kiemelt ügyintéző, hiányában az ezzel megbízott munkatárs teljes felelősséggel helyettesíti.

Az ügyviteli és fizikai dolgozók helyettesítését az osztályvezető, ennek lehetetlensége esetén a jegyző szervezi meg.

A helyettesítéseket a hivatal részletes helyettesítési rendje és a munkaköri leírások is szabályozzák.

Hivatali vezető/beosztott és – munkaköri leírás szerinti – egyedüli helyettese egyidejű tartós (3 munkanapot meghaladó) távolléte a hivatali folyamatos munkavégzést veszélyezteti, ezért ilyen jellegű kettős távollét nem megengedett.

A helyettesítésre alkalmazni kell a közszolgálati tisztviselőkről szóló 2011. évi CXCIX. törvény és a hivatal közszolgálati szabályzatának erre vonatkozó rendelkezéseit is.

*A hivatal részletes helyettesítési rendjét a 4. számú függelék tartalmazza.*

1. **A hivatal belső és külső kapcsolattartásának szabályai**
	1. **Értekezletek rendje**

A hivatal gondoskodik a különböző szervezeti egységek és funkciók között a hatékony kapcsolattartásról, információ-áramlásról, melyek a vezetői (polgármester, jegyző, aljegyző, főosztályvezetők), kibővített vezetői (polgármester, jegyző, aljegyző, főosztályvezetők, osztályvezetők, eseti meghívottak) , apparátusi és főosztály vagy osztály szintű munkaértekezleteken valósulnak meg, és a megbeszélések, értekezletek jegyzőkönyveiben, emlékeztetőiben követhetők nyomon. A vezetői értekezlet kivételével értekezlet csak ügyfélfogadás-mentes napon tartható. A főosztály vagy osztály szintű munkaértekezlet esetében az illetékes vezető, más típusú értekezlet esetében a jegyző feladata az emlékeztető és a jelenléti ív készítéséért felelős személy kijelölése. Az értekezletek szervezésének részletszabályait a közszolgálati szabályzat tartalmazza.

* 1. **Főosztályok és osztályok közötti munkakapcsolat szabályozása**

A különböző szervezeti egységek munkatársai kötelesek egymással eredményesen és hatékonyan együttműködni.

Hivatalon belül az egyes szervezeti egységeknek más szervezeti egységek tevékenységéhez kapcsolódó kötelezettségeit, rendszeres feladatait a „Kapcsolódási pontok szabályzata” tartalmazza, melynek éves felülvizsgálatáról a jegyző által erre kijelölt személy gondoskodik.

Szervezeti egységek közötti eseti feladatok esetén a feladat teljesítéséhez szükséges minden szóbeli és írásbeli segítséget meg kell adni, valamint a feladat elvégzéséhez megfelelő időt kell biztosítani. A feladatot az elvárható gondossággal és színvonalon, határidőben kell teljesíteni.

A szervezeti egységek kötelesek a más szervezeti egységek feladatkörét is érintő információkat részükre átadni.

Valamennyi szervezeti egység feladatkörét érintő információkat a belső internetes hálózaton is el kell helyezni.

A hivatal gyors, hatékony és teljes körű információáramlásának biztosítása érdekében a munkatársak rendszeresen használják az elektronikus levelezőrendszert és a hivatal belső hálózatában található közös mappákat.

*A „Kapcsolódási pontok szabályzata” az 5. számú függelék tartalmazza.*

* 1. **A bizottságok munkájának szervezése**

A bizottságok munkáját a bizottsági referensek segítik az alábbiak szerint:

* kapcsolattartás és egyeztetés a bizottság elnökével
* az ülések előkészítésével, lebonyolításával kapcsolatos adminisztratív teendők elvégeztetése
* a döntések végrehajtása, illetve a végrehajtás szervezése
* bizottsági elnöki megbízás esetén tájékoztatás a bizottság munkájáról, illetve egyes döntéseiről

**Bizottsági referensek:**

|  |  |
| --- | --- |
| Jogi, Igazgatási és Ügyrendi Bizottság | Jegyző |
| Kulturális, Nevelési és Sport Bizottság | Humán-közszolgáltatási ügyintéző |
| Mezőgazdasági és Környezetvédelmi Bizottság | Városfejlesztési és Városüzemeltetési osztályvezető |
| Pénzügyi és Gazdasági Bizottság | Pénzügyi osztályvezető |
| Szociális és Egészségügyi Bizottság | Egészségügyi és Szociális osztályvezető |
| Turisztikai és Nemzetközi Kapcsolatokért Felelős Bizottság | Humán-közszolgáltatási ügyintéző |
| Városfejlesztési és Műszaki Bizottság | Városfejlesztési és Városüzemeltetési osztályvezető |

1. **Azon ügykörök megnevezése, amelyek során a szervezeti egységek vezetői a költségvetési szerv képviselőjeként járhatnak el**
	1. Az önkormányzatot a polgármester, a hivatalt a jegyző, akadályoztatása esetén az aljegyző, illetve eseti jelleggel az általuk megbízott személy jogosult képviselni.
	2. A hivatal jogi képviseletét a jegyző által megbízott személy látja el.
2. **Hivatali igazolvány**

A hivatal munkatársait – különösen azokat, akiknek munkakörükből adódóan tevékenységük a hivatalon kívüli munkavégzésre is kiterjed – e minőségüket tanúsító igazolvánnyal kell ellátni, mely személyi igazolvánnyal együtt érvényes.

A munkatársak felelősek az igazolványuk megőrzéséért, a személyügyi referens pedig az igazolványok kezeléséért, nyilvántartásáért.

1. **A hivatalon belüli információk kezelése**
	1. **Titokvédelem**

A hivatal munkatársai kötelesek a munkájuk során tudomásukra jutott hivatali titkot megőrizni, minősített adatot megtartani.

Ezen túlmenően illetéktelen személynek és szervnek nem adhatnak tájékoztatást olyan tényekről, amelyek tevékenységük során jutottak tudomásukra és kiszolgáltatásuk az állam, az önkormányzat, a hivatal, munkatársa vagy az állampolgár számára hátrányos vagy jogellenesen előnyös következményekkel járna.

* 1. **Adatvédelem**

A hivatalban a személyes adatkezelési, adatbiztonsági és adatszolgáltatási, valamint a közérdekű adatok nyilvánosságával összefüggő tevékenységet a jegyző által kijelölt adatvédelmi felelős látja el a hivatal belső szabályzatainak és a munkaköri leírásának megfelelően. A hivatal munkatársai kötelesek betartani a hivatal adatvédelmi szabályzatának rendelkezéseit.

Adatok kiadása csak a hivatal adatvédelmi szabályzatában és a közérdekű adatok megismerésére irányuló igények teljesítésének rendjét rögzítő szabályzatban foglaltak betartásával történhet.

Az általános adatvédelmi rendeletben (GDPR=General Data Protection Regulation) előírt adatvédelmi feladatokat a hivatal külső szolgáltató bevonásával látja el.

* 1. **Informatikai biztonsági követelmények**

A hivatal ügyviteli programjai biztonsági követelményeinek betartásáért az informatikai üzemeltetési vezető és a rendszergazdák, a programok üzemeltetéséért a program-adminisztrátorok önállóan felelősek.

Az ügyviteli programok részletes üzemeltetési szabályaira az informatikai szabályzat és az iratkezelési szabályzat rendelkezései az irányadók.

Az állami és önkormányzati szervek elektronikus információbiztonságáról szóló 2013. évi L. törvényben meghatározott, az elektronikus információs rendszer biztonságáért felelős személy (információbiztonsági felelős) feladatait a hivatal külső szolgáltató bevonásával látja el.

* 1. **Visszaélés-bejelentő rendszer**

A visszaélés-bejelentő rendszer működtetését a jegyző külső szolgáltató bevonásával látja el.

1. **Az ügyiratkezelés rendje**

A hivatal ügyiratkezelése vegyes, központosított és osztott. Az ügyiratok iktatását és kezelésük legfontosabb teendőit számítógépes nyilvántartással az Adó- és Rendészeti Fősztály keretében működő központi iratkezelő végzi, a feladatok többi részét pedig a szervezeti egységek.

Az iratok kezelésének általános követelményeit, az iratkezelés folyamatát, az irattározás, a selejtezés és a levéltárba adás szabályait a hivatal iratkezelési szabályzata tartalmazza.

Az ügyiratkezelés felügyeletét az Adó- és Rendészeti Fősztály vezetője látja el.

1. **A kimenő iratok kezelése**
	1. **A kiadmányozás rendje**

A kiadmányozás a fejléces iraton született írásbeli intézkedés (kiadvány) keltezéssel, bélyegzőlenyomattal ellátott sajátkezű aláírása.

Kiadmányozási jogkör átadása esetén a hatáskör címzettjének nevét és munkakörét is fel kell tüntetni *(például „… (Polgármester neve) polgármester megbízásából”)*.

**A polgármester kiadmányozza:**

* a feladat- és hatáskörébe tartozó ügyekben született döntéseket;
* az előterjesztésében önkormányzati testület vagy más szerv elé kerülő anyagokat;
* nem önkormányzati szervekhez az önkormányzat (képviselő-testület) nevében küldendő állásfoglalásokat, felterjesztéseket;
* az önkormányzat által kötött megállapodásokat, szerződéseket;
* a képviselő-testületi hatáskörbe tartozó munkáltatói jogok gyakorlásával kapcsolatos iratokat.

**A jegyző kiadmányozza:**

* a hivatal egészét, vagy több szervezeti egységet érintő témakörben készült anyagokat címzettől függetlenül;
* a hatáskörébe tartozó és másra át nem ruházott ügyekben született döntéseket;
* a polgármesterre vonatkozó képviselő-testületi döntéseket.

**Az aljegyző kiadmányozza:**

* a hatósági jogkörbe tartozó ügyekben benyújtott fellebbezések felterjesztését, illetve a jogorvoslati kérelem alapján született első fokú döntéseket (határozat kijavítása, kiegészítése, módosítása, visszavonása);
* hatósági területen jogszabály-módosítás kezdeményezését.

**Az egyéb iratok kiadmányozására a főosztályvezetők és osztályvezetők jogosultak, akik e jogukat ügyintézőkre átruházhatják.**

*A hivatal részletes kiadmányozási rendjét a 6. számú függelék tartalmazza.*

* 1. **A bélyegzők használatának rendje**

A hivatal hivatalos körbélyegzőit használók felelősek azok rendeltetésszerű használatáért és megőrzéséért. A bélyegzőkről a jegyző által megbízott munkatárs nyilvántartást vezet.

1. **Kimenő információk kezelése, a honlap, a sajtó kezelése**

A honlapon megjelenő információk karbantartása, folyamatos aktualizálása a szakterületekért felelős munkatársak feladata az Internet publikációs szabályzat melléklete szerint.

A média kapcsolatok kezeléséről a hivatal közszolgálati szabályzata rendelkezik.

5. fejezet

**ZÁRÓ RENDELKEZÉSEK**

A hivatal szervezeti és működési szabályzata 2025. január 1-jétől hatályos. Ezzel egyidejűleg hatályát veszti a képviselő-testület 190/2023. (V. 25.) számú határozatával elfogadott szervezeti és működési szabályzat.

A jegyző köteles gondoskodni a szervezeti és működési szabályzat és mellékletei, függelékei naprakész állapotáról, valamint arról, hogy az abban foglaltakat a hivatal valamennyi munkatársa megismerje.

**Záradék:**

Készítette: jegyző

Kiadja: jegyző és polgármester (együttes normatív utasításban)

Jóváhagyja: polgármester

Jóváhagyás formája: jóváhagyó záradék

Hajdúszoboszló, 2024. december ….

|  |  |
| --- | --- |
| Czeglédi Gyulapolgármester | dr. Morvai Gáborjegyző |

|  |  |
| --- | --- |
|  |  |

**MELLÉKLETEK:**

*1/A. számú: A hivatal szervezeti ábrája*

*1/B. számú: Önkormányzati alkalmazottak szervezeti ábrája*

*2. számú: Vagyonnyilatkozat-tételi kötelezettséggel járó munkakörök*

**FÜGGELÉKEK:**

1. *számú: A hivatal alapító okirata*
2. *számú: A hivatal és a belső ellenőrzés részletes feladat- és hatásköri rendje*
3. *számú: Munkaköri jegyzék*
4. *számú: A hivatal helyettesítési rendje*
5. *számú: Kapcsolódási pontok szabályzata*

*6. számú: A hivatal kiadmányozási rendje*

*1/A. számú melléklet*

**A hivatal szervezeti ábrája**

**Hajdúszoboszlói Polgármesteri Hivatal**

###### Megjegyzés:

###### A világos háttérrel megjelölt feladatok a főosztályvezető közvetlen irányítása alá tartoznak.

*1/B. számú melléklet*

**Önkormányzati alkalmazottak szervezeti ábrája**

###### Megjegyzés:

###### A sárga színű háttérrel rendelkezők nem tartoznak a címben megjelölt alkalmazottakhoz, csak a szervezeti hovatartozás szemléltetése céljából szerepelnek az ábrában.

*2. számú melléklet*

**Vagyonnyilatkozat-tételi kötelezettséggel járó munkakörök**

|  |
| --- |
| 1. Vagyonnyilatkozat tételére kötelezett az a közszolgálatban álló személy, aki – önállóan vagy testület tagjaként –javaslattételre, döntésre vagy ellenőrzésre jogosult |
| Munkaterület megjelölése | **Vagyonnyilatkozat-tételre kötelezett munkakörök** |
| *közigazgatási hatósági ügyben,*(ötévenként köteles vagyonnyilatkozatot tenni) | igazgatási osztályvezetőadóigazgatási ügyintézőképítésügyi ügyintézőigazgatási ügyintézőkközterület-felügyelők |
| *közbeszerzési eljárás során,*(évenként köteles vagyonnyilatkozatot tenni) | jegyző aljegyzőgazdasági és városfejlesztési főosztályvezetőpolgármesteri kabinetvezetőpénzügyi osztályvezetővárosfejlesztési és városüzemeltetési osztályvezető |
| *feladatai ellátása során költségvetési vagy egyéb pénzeszközök felett, továbbá az állami vagy önkormányzati vagyonnal való gazdálkodás, valamint elkülönített állami pénzalapok, fejezeti kezelésű előirányzatok, önkormányzati pénzügyi támogatási pénzkeretek tekintetében,*(kétévenként köteles vagyonnyilatkozatot tenni)  | egészségügyi és szociális osztályvezetőpályázati pénzügyi szakügyintézőpályázati referenspályázati ügyintézővagyongazdálkodási osztályvezetővagyongazdálkodási ügyintézővárosfejlesztési ügyintézőkvagyonnyilvántartó |
| *egyedi állami vagy önkormányzati támogatásról való döntésre irányuló eljárás lefolytatása során,*(kétévenként köteles vagyonnyilatkozatot tenni) | szociális szakügyintézők  |
| *állami vagy önkormányzati támogatások felhasználásának vizsgálata, vagy a felhasználással való elszámoltatás során,*(kétévenként köteles vagyonnyilatkozatot tenni) | elektronikus szervezési ügyintéző humán-közszolgáltatási ügyintézőpénzügyi szakügyintéző |

1. **alapvető munkáltatói jog:** a Kttv. 6. § 1. pontja alapján a kinevezés, jogviszony megszüntetés, áthelyezés, fegyelmi és kártérítési eljárás, valamint sérelemdíj megfizetésére irányuló eljárás megindítása, fegyelmi büntetés, kártérítés, sérelemdíj, összeférhetetlenség megállapítása, kinevezés tartalmának módosítása; [↑](#footnote-ref-1)
2. **Munkaidő kedvezmény** illeti meg a Kttv. 202. §-a szerint a szakszervezetnél választott tisztséget betöltő köztisztviselőt. [↑](#footnote-ref-2)